जौ लोंनाय हुदाया गिख्रंथाव महर लानो हागौ । बे बाथ्रानि सायाव बेसे बानबुंथि दं ? मिथिनाय बादिब्ला सावस्रि आरो नखर अनसाइ मन्थ्रिख’नि मोनसे लिरथाइ फोसावनाय बादियै जोंनि रायजोनि थाखाय गिख्रंथाव सावगारि नुनो मोन्दों। फोरमायनाय बादिब्ला हादरनि जौ लोंग्रा रायजोनि गेजेराव आसाम रायजोआ गोजौ सिरियाव दं। बे फोरमायथाया जोंनि रायजोनि थाखाय मोजां खौरां नङा । साननांगौ बाथ्राया जाबाय मा दि जोंनि रायजोनि आइजोफोरनि जौ लोंनायनि जौखोन्दोआ बांदों । हादराव हौवा-हिनजावनि बेलायाव जौ लोंनायनि फारिलायाव गोजौ सिरियाव थानाया फोरमान खालामदों दि रायजोनि माखासे सुबुंफोरा माबे लामाजों थांगासिनो दं । जोंनि बर’ सुबुंफोरनि गेजेराव जौ लोंनाया जेबो गोदान बाथ्रा नङाब्लाबो रायजोनि आइजोनि अनजिमाया बांनायनि सायाव साननांगौ जादों। आथिखाल समाव जिउ खांनायनि मुङाव दिनैनि आइजोफोरा नखरनि बान्दोनिफ्राय एसे गोजानाव थानानै जिउ खांनायासो। हर गेजेरसिम ननि बाथ्रा सानाबालानो खाना बायदिफोराव मुखुब थानाय आइजोनि अनजिमाया बांनायनि थाखाय नखरफोराव एफा-एनै दावरावफोरा सोमजिदों। बिनि गोहोमा गोग्लैदों नखरनि गुबुन सोद्रोमाफोरनि गेजेरावबो। जोंनि रायजोआव हादरनि सानखो बादियै 59.4 जौखोन्दो सुबुंफोरा जौ लोङो। बिदिनो मिज’राम रायजोयाव 56.8 जौखोन्दो आरो मेघालय रायजोयाव 54.6 जौखोन्दो जौ लोंग्रा सुबुं दं । बिनि उल्थायै झारखण्ड रायजोयाव 11 जौखोन्दो हौवाफोरा जौ लोङो। साननांगौ बाथ्राया बेसोदि हौवाफोरनि बेलायाव जौसिन सिरियाव थानाय रायजोफोरनि गेजेराव सा-सानजा ओनसोल । गोबां बोसोर सिगांसिम सा-सानजा ओनसोलनि सुबुंफोरा उनफिननानै दंमोन । बिहार रायजो बादियाव जौनि थाखाय गोबां दायगोनां बादि जाथाइ जादोंमोन। नाथाय नीतिश कुमारआ खुंथाइ लानायनि उनाव बेसेबा गोलाव सुबुं सोद्रोमजों जौनि हेंथायै सोमावसारदोंमोन। बेल’ नङा, जौनि हेंथायै सुबुं सोद्रोमनि हाबाफारिजों हादरनाङै मिथिसार जादोंमोन। दा बिहार रायजोयाव 36 जौखोन्दो हौवाफोरासो जौ लोङो। बिनि उल्थायै सा-सानजा ओनसोल रायजोयाव साननो हायैबादि जौ लोंनाया बांनो हमदों। 15 बोसोर बैसोनिफ्राय 54 बोसोर बैसोनि गेजेराव सुबुंनि अनजिमायानो गोजौ सिरि आवग्रिनाया साननांगौ आयदा जानानै फैदों। मानोना बे बैसोनि सुबुंफोरानो सोरजि होग्रा आरो खामानि मावग्रा। जिउनि बे समाव साफ्रोमबो सुबुंनि बांसिनानो लाइमोननि बोलोआ थायो। जुदि बे बैसोनि सुबुंफोरा साननि बांसिन समखौनो जौ फेनायाव मुखुब जानानै थायो, अब्ला खामानि-दामानिया थारैनो खम जागोन। बेखिनियावनो फोरमाय नांगोनदि माबेबा मोनसे हादर एबा रायजोया जौगानांगौब्ला बि हादर एबा रायजोआव थानाय लाइमोनफोरनि सायाव सोनार नांगोन। नाथायबा बे लाइमोनफोरनि गेजेराव बांसिनानो जौ फेनानै थायोब्ला अब्ला रायजोनि गासै जौगानाया थाथ’नो हागौ। जौ फेनायानो लाइमोनफोरखौ खंगा-खंगि खालामनायनि अनगायै गुबुन जेबो सानजाथाव गैया। लाइमोनफोरखौ जुदि बिदि हुदानिफ्राय जानगाराव लाखिनो हाया , अब्ला जोंनि रायजोनि इयुना खोमसि। आसामाव 26.3 जौखोन्दो आइजोफोरानो जौ लोङो। बिनि 15 बोसोर बैसोनिफ्राय 49 बोसोर बैसोनि आइजोफोरा 44.8 जौखोन्दो । बेबो मोनसे साननो गोनां बाथ्रा जानानै फैदों। अब्ला फैबाय थानाय समाव जोंनि रायजोआव जौ लोंग्रा सुबुंफोरनि अनजिमाया बांनायजों लोगोसे आइजोनि जौखोन्दोआबो बांनो हागौ। बेखौ होबथानो दानो बिहार रायजोनि बादि राहा लायाबा इयुन समफोराव गिख्रंथाव महर लानो हागौ, बिनि थाखाय बयबो सांग्रां जानो सम जाबाय।